CELEX: 32012R1124
Language: el
Date: 2012-11-26 00:00:00
Title: Εκτελεστικός κανονισμός (ΕΕ) αριθ. 1124/2012 της Επιτροπής, της 26ης Νοεμβρίου 2012 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

1.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 331/7
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1124/2012 ΤΗΣ ΕΠΙΤΡΟΠΉΣ
   της 26ης Νοεμβρίου 2012
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Οι δεσμευτικές δασμολογικές πληροφορίες, οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός, είναι σκόπιμο να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδουν οι τελωνειακές αρχές των κρατών μελών και δεν συμφωνούν με τον παρόντα κανονισμό, μπορούν να συνεχίσουν να αποτελούν αντικείμενο επίκλησης για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Νοεμβρίου 2012.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Ερμητικώς σφραγισμένος αισθητήρας ζύγισης (αποκαλούμενος «κύτταρο φορτίου - load cell») στον οποίο έχει ενσωματωθεί μετρητής παραμόρφωσης με τη μορφή κυκλώματος γέφυρας και με διαστάσεις περίπου 13 × 3 × 3 cm.
                  Το κύτταρο φορτίου ενεργοποιείται με την απόκλιση του νήματος του μετρητή παραμόρφωσης όταν υποβάλλεται σε φυσική δύναμη. Η φυσική δύναμη επιφέρει αλλαγή της αντίστασης του νήματος, διαταράσσοντας τοιουτοτρόπως την ισορροπία του κυκλώματος γέφυρας, το οποίο με τη σειρά του προκαλεί αλλαγή της τάσης του διερχόμενου ηλεκτρικού ρεύματος.
                  Το κύτταρο φορτίου μετατρέπει την επενεργούσα σε αυτό φυσική δύναμη σε αναλογικό προς τη δύναμη ηλεκτρικό σήμα. Το σήμα αναγιγνώσκεται, υποβάλλεται σε επεξεργασία και εμφαίνεται από συσκευή που δεν είχε περιληφθεί κατά την παρουσίαση.
                  Το κύτταρο φορτίου έχει σχεδιασθεί για να χρησιμοποιείται π.χ. σε ζυγούς δαπέδου, αναμείκτες, χοάνες φόρτωσης και ζυγούς δεξαμενών.
               
               
                  9031 80 98
               
               
                  Η κατάταξη καθορίζεται από τους γενικούς κανόνες 1, 2(α) και 6 για την ερμηνεία της Συνδυασμένης Ονοματολογίας, τη σημείωση 1(ιγ) στο τμήμα XVI και το κείμενο των κωδικών ΣΟ 9031, 9031 80 και 9031 80 98.
                  Το κύτταρο φορτίου έχει σχεδιασθεί για να μετατρέπει τη φυσική δύναμη σε ηλεκτρικό σήμα για σκοπούς μέτρησης. Επειδή το ίδιο δεν προβάλλει το αποτέλεσμα της μέτρησης, θεωρείται ως μη πλήρες μετρητικό όργανο που δεν κατονομάζεται ούτε περιλαμβάνεται αλλού στο κεφάλαιο 90. Κατά συνέπεια αποκλείεται η κατάταξή του στην κλάση 8423 ως μέρος συσκευής ζύγισης (Βλ. επίσης επεξηγηματικές σημειώσεις του ΕΣ για την κλάση 9031, (A), σημείο (30)).
                  Το αντικείμενο πρέπει επομένως να καταταχθεί στον κωδικό ΣΟ 9031 80 98 ως άλλα όργανα που δεν κατονομάζονται ούτε περιλαμβάνονται αλλού στο κεφάλαιο 90.